ติงค่าที่ปรึกษารถไฟรางคู่แพงกว่าไฮสปีด
ปชป.ติงค่าที่ปรึกษารถไฟรางคู่แพงกว่าไฮสปีดเทรน  เผย ธปท.ห่วงปัญหาทุจริต
9 พ.ค. 2556

ปชป.ติงค่าที่ปรึกษารถไฟรางคู่แพงกว่าไฮสปีดเทรน  เผย ธปท.ห่วงปัญหาทุจริต
นายกรณ์ จาติกวนิช รองหัวหน้าพรรคประชาธิปัตย์ (ปชป.) และรองประธานกรรมาธิการ (กมธ.) วิสามัญพิจารณาร่างพระราชบัญญัติให้อำนาจกระทรวงการคลังกู้เงินเพื่อพัฒนาโครงสร้างพื้นฐานด้านคมนาคมของประเทศ พ.ศ. ... (พ.ร.บ.กู้เงิน 2 ล้านล้านบาท) พร้อมด้วย นายสามารถ ราชพลสิทธิ์ ส.ส.บัญชีรายชื่อ และนายเจือ ราชสีห์ ส.ส.สงขลา พรรคประชาธิปัตย์ ในฐานะกมธ. แถลงถึงผลการประชุมร่างพ.ร.บ.กู้เงินฯ ภายหลังจากที่ นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เข้าชี้แจง  
นายกรณ์ กล่าวว่า นายประสาร มีข้อกังวลอยู่ 2 เรื่อง คือ 1.เม็ดเงินที่กู้มาต้องใช้ด้วยความโปร่งใส และใช้ให้เกิดความคุ้มค่า และ2.ปัญหาเรื่องการขาดทุนของธปท. ซึ่งผู้ว่าฯก็ได้อธิบายว่าคำว่า “ขาดทุน” ของธปท.คืออะไร พร้อมทั้งยกตัวอย่างเช่น ในวิกฤตเศรษฐกิจปี 2539-2540 แบงค์ชาติได้กำไร เนื่องจากเงินบาทอ่อนตัวมาก นอกจากนี้ ผู้ว่าฯก็ยังชี้แจงอีกว่าสภาพคล่องทางการเงินของประเทศคล่องตัวในการกู้เงินของรัฐบาล นอกเสียจากอัตราดอกเบี้ยจะสูงขึ้นเมื่อรัฐบาลกู้เงินมาแล้วใช้ไม่คุ้มค่าและขาดวินัยทางการคลัง
นายสามารถ กล่าวว่า ค่าจ้างที่ปรึกษาของโครงการต่างๆ ในโครงการ 2 ล้านล้านบาท คือ 43,000 ล้านบาท โดยแบ่งเป็นค่าที่ปรึกษารถไฟฟ้าความเร็วสูง 14,300 ล้านบาท หรือ2.47%ของการก่อสร้าง ส่วนค่าที่ปรึกษาโครงการรถไฟรางคู่ ซึ่งสร้างเพิ่มจากเดิมที่มีอยู่เพียง 1 ราง และสามารถใช้เทคโนโลยีที่ไม่ซับซ้อนและบุคลากรไทยได้ แต่กลับมีค่าที่ปรึกษาสูงกว่าโครงการรถไฟฟ้าความเร็วสูง คิดเป็น 3.91% หรือต่างกันถึง 1.44% ที่สำคัญเมื่อกมธ.สอบถามพบว่าการรถไฟแห่งประเทศไทยให้บริษัทที่ปรึกษาเสนอเข้ามาเอง